Klerk in hof nadat Upt-vrou motor kwyt is | Netwerk24
Tavernebaas vas, R5 m. se drank gekonfiskeer
'n Taverne-eienaar van Butterworth in die Oos-Kaap is saam met twee werknemers in hegtenis geneem en die polisie het op miljoene rande se drank beslag gelê, sê brig. Thembinkosi Kinana, provinsiale polisiewoordvoerder.
2 wat glo brandstof steel, dood nadat hulle erg brand
Twee mans is aan hul brandwonde dood nadat hulle na bewering brandstof uit 'n Transnet-pypleiding by Kendal naby Phola in Mpumalanga probeer steel het.
Drie in Suid-Kaap vas oor drank
Drie mense is in die Suid-Kaap in hegtenis geneem weens oortredings van die Wet op Rampbestuur wat met die verspreiding en vervoer van drank verband hou nadat die polisie inligting hieroor ontvang het.
Boucher 'sal beslis' meer as 1 draaier kies
Keshav Maharaj en Tabraiz Shamsi sal waarskynlik in tandem ingespan word in die Proteas se eerste kriekettoets teen Pakistan, wat Dinsdag in Karatsji begin.
Kanker-oorwinnaar vir Blitsbokke gekies
Amper twee jaar nadat kanker by Ronald Brown gediagnoseer is en sy rugbyloopbaan aan 'n draadjie gehang het, sal hy sy buiging vir die Blitsbokke maak.
Haaie-baas skerm vir saai rugby
Ja, die gehalte van die rugby was nie altyd watwonders nie, maar daar is versagtende omstandighede, sê Eduard Coetzee, die Haaie se uitvoerende hoof.
90% van mikrobrouerye kan weens verbod vou
Byna 90% van Suid-Afrika se geliefde mikrobrouerye gaan dalk nie die derde verbod op drankverkope oorleef nie.
Eloise: Nat steenkool dalk Eskom se voorland
Die tropiese sikloon Eloise, wat intussen tot 'n laagdrukstelsel afgegradeer is, se aanhoudende reën in die noordooste van die land gaan eers Woensdag opklaar – 'n dag langer as waarvoor Eskom voorsiening kan maak.
6 veranderinge aan belasting wat jou nou raak
Daar is goeie én slegte nuus in die belastingveranderinge vir 2021 wat pas amptelik finaal gepubliseer en deur pres. Cyril Ramaphosa bekragtig is.
Mda: Dís hoekom Excelsior se storie vertel moet word
Die verlede sal hom herhaal as mense dit nie konfronteer en die trauma hanteer wat dit veroorsaak het nie.
Jou luisterboek vir Februarie is . . .
Netwerk24-intekenare kan in Februarie na die bekroonde misdaadskrywer Irma Venter se vierde boek uit die bekende S-boekreeks luister. Skarlaken is Netwerk24 se luisterboek vir Februarie.
Klerk in hof nadat Upt-vrou motor kwyt is
Deur Anena Burger 06 Maart 2017 07:31
'n Polisieklerk verskyn vandag in die hof in Upington in verband met 'n voorval waarin 'n inwoner van Upington haar motor kwyt is weens die optrede van 'n slinkse dief.
Volgens Nicoleen Burger (63) het sy Donderdagoggend haar motor na die Powerglaze-motorwassery geneem.
Sy laat haar motor gereeld hier was aangesien dit oorkant die straat van haar onderneming geleë is.
Sy sê die eienaar van die motorwassery, Piet Husselman, het later die oggend 'n oproep van 'n vrou ontvang wat gevra het of die motor, 'n wit Polo Vivo, gereed is. "Sy het die motor se registrasienommer, CKY 362 NC, aan oom Piet deurgegee en hy het bevestig dat die motor gereed is," sê Burger.
"Iets omtrent die oproep het hom egter ongemaklik gemaak. Die vrou het aan hom gesê sy staan met 'n klomp pakkies by Checkers in die middedorp en sy wou hê hulle moes vir haar die motor bring," vertel Burger.
Die vrou het glo nie haar naam verstrek nie, maar het daarop aangedring dat die motor na Checkers gebring word.
Husselman was huiwerig, want die vrou se stem het nie vir hom bekend geklink nie. Die vrou het glo aangehou en gesê: "Wil jy my dan nie help nie? Wil jy my nie vandag ken nie?"
Husselman het glo toe gevra of sy Burger is waarop sy "ja" geantwoord het.
Die drywer het die voertuig daarna na Checkers geneem waar 'n netjies geklede vrou na hom toe gekom het, hom op sy naam aangespreek het en gesê het: "Gee die sleutel vir my."
Die drywer het toe na die wassery teruggestap.
Daar het hy vir Husselman vertel dat hy nie die vrou as Burger herken het nie en dat dit vir hom vreemd was.
Husselman is na Burger toe. "Toe hy by die kantoor inkom, kon ek sien oom Piet lyk nie lekker nie," sê Burger.
"Ek het gesê dat dit nie ek was (wat gebel het) nie en dit is toe dat hy sê: 'Dan is jou motor nou gesteel.' "
Die polisie is dadelik ontbied en die nuus het soos 'n veldbrand op sosiale media versprei.
Inwoners is gevra om op die uitkyk te wees vir die motor.
Kort ná die voorval is nog 'n boodskap op sosiale media versprei wat gesê het die motor is tussen Keimoes en Kakamas gevind, maar volgens kapt. Jacques September, polisiewoordvoerder, was dit 'n gerug wat moontlik versprei is om die polisie op 'n dwaalspoor te lei.
'n Burgerlike polisieklerk (35) is Vrydagoggend ná deeglike ondersoekwerk in Louisvaleweg in verband met die voorval in hegtenis geneem. Die man verskyn vandag in die hof in Upington op 'n klag van motordiefstal.
Daar is in dié stadium geen verdere inligting oor die vrou wat die oproep gemaak het beskikbaar nie. Die motor is ook nog soek.
Enigiemand met inligting kan konst. Colin Moses by die Upington-motordiefstaleenheid by 054-337-3400 bel.